efsyn.gr

Νέο περιστατικό τρομοκράτησης της φοιτητικής κοινότητας στο Οικονομικό Πανεπιστήμιο Αθηνών (πρώην ΑΣΟΕΕ) με τους καταγγέλλοντες να αναφέρουν ότι ασφαλίτης έβγαλε όπλο σε ευθεία βολή και τους απείλησε πριν φυγαδευτεί με τη βοήθεια των ΜΑΤ.

Το επεισόδιο έγινε γνωστό το μεσημέρι και αστυνομικές πηγές υποστήριξαν ότι ομάδα αγνώστων επιτέθηκε στις 3:10 σε άτομα τα οποία επέβαιναν σε μηχανή και ύστερα σε διμοιρία, που έφτασε στο σημείο, χωρίς να γίνουν προσαγωγές.

Σύμφωνα με το Αθηναϊκό και Μακεδονικό Πρακτορείο, αστυνομικός που ήταν εκτός υπηρεσίας και περνούσε με την μηχανή του έξω από το ΟΠΑ, τραυματίστηκε έπειτα από επίθεση που «δέχθηκε ξαφνικά», ενώ πληροφορίες από την αστυνομία ανέφεραν ότι υπηρετεί στην ομάδα ΔΙΑΣ και είχε πάει να παραλάβει την κοπέλα του που σπουδάζει.

Όμως, διαφορετική εκδοχή των γεγονότων έδωσαν οι ίδιοι οι φοιτητές καταγγέλλοντας πως είδαν έναν ασφαλίτη να μπαίνει στο χώρο του ιδρύματος, να βγάζει όπλο και να τους απειλεί, ενώ έπειτα δυνάμεις των ΜΑΤ προχώρησαν σε ρίψη κρότου λάμψης αλλά και σε ξυλοδαρμούς φοιτητών.

Η ενωτική πρωτοβουλία της ΑΣΟΕΕ εξηγεί πως ο άντρας αποπειράθηκε να συλλάβει μικροπωλητή και όταν φοιτητές αντέδρασαν, μπήκε στη σχολή στοχεύοντας με το όπλο, απειλώντας τους ότι θα τους ρίξει. «Στη συνέχεια φυγαδεύτηκε με την βοήθεια διμοιρίας των ΜΑΤ τα οποία πέταξαν κρότου λάμψης και ξυλοκόπησαν φοιτητές φτάνοντας μέχρι την είσοδο της σχολής».

Στην ανακοίνωση σημειώνεται ότι το περιστατικό έρχεται να προστεθεί στο όργιο αστυνομοκρατίας και καταστολής που βιώνουν από την αρχή της χρονιάς στην σχολή τους. «Δεν έχει περάσει πολύς καιρός από την εισβολή των δυνάμεων καταστολής στο προαύλιο της σχολής και ομηρίας 200 φοιτητών, ενώ δεν είναι λίγες οι περιπτώσεις που τα ΜΑΤ είχανε κάνει εκτεταμένη χρήση χημικών στο εσωτερικό της σχολής δημιουργώντας αποπνικτική ατμόσφαιρα.

»Όλα αυτά έρχονται ως επακόλουθα της πολιτικής της κυβέρνησης η οποία εξαπολύει επίθεση στην παιδεία και στα συμφέροντα των φοιτητών καταργώντας το άσυλο και προσπαθώντας να επιβάλλει το δόγμα νόμος και τάξη. Για όποιον δεν είχε πειστεί μέχρι τώρα αυτή είναι η πραγματική εικόνα της κατάργησης του ασύλου δηλαδή αστυνομικοί να οπλοφορούν και να απειλούν φοιτητές ότι θα τους πυροβολήσουν».

Από το σχήμα των ΕΑΑΚ της ΑΣΟΕΕ, που ανήρτησαν τα παραπάνω βίντεο στα μέσα κοινωνικής δικτύωσης, τονίζουν ότι «με πρόσχημα το παρεμπόριο θέλουν να τρομοκρατήσουν τους φοιτητές και να δείξουν ότι κάνουν κουμάντο! Ωστόσο τα μεγάλα επιχειρηματικά συμφέροντα που βρίσκονται πίσω από τα κυκλώματα ναρκεμπορίου και παρεμπορίου δρουν ανενόχλητα. Ο στόχος για αυτούς είναι άνθρωποι κατατρεγμένοι όπως μικροπωλητές και τοξικοεξαρτημένοι».

Και η νεολαία ΣΥΡΙΖΑ αναφέρθηκε στις καταγγελίες των φοιτητών υπογραμμίζοντας ότι «η αστυνομία, με την πλήρη ανοχή της κυβέρνησης “παλεύει το οργανωμένο έγκλημα” βγάζοντας πιστόλια μέσα στις σχολές μας, ενάντια σε φοιτητές και φοιτήτριες. Η αστυνομοκρατία δεν θα περάσει. Η πραγματική απειλή για την Δημοκρατία, είναι οι μαφιόζικες πρακτικές του Υπουργείου Προστασίας του Πολίτη».